CELEX: 32018R1641
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1641, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinama ypatingos svarbos arba svarbių lyginamųjų indeksų administratorių pateiktina informacija apie lyginamojo indekso nustatymo metodiką, metodikos vidaus peržiūrą ir patvirtinimą ir esminių metodikos pakeitimų procedūras (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/21
               
            
         KOMISIJOS DELEGUOTASIS REGLAMENTAS (ES) 2018/1641
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinama ypatingos svarbos arba svarbių lyginamųjų indeksų administratorių pateiktina informacija apie lyginamojo indekso nustatymo metodiką, metodikos vidaus peržiūrą ir patvirtinimą ir esminių metodikos pakeitimų procedūras
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 13 straipsnio 3 dalies trečią pastraipą,
         kadangi:
         
                     (1)
                  
                  
                     Reglamento (ES) 2016/1011 13 straipsnio 1 dalyje reikalaujama, kad lyginamojo indekso arba, kai taikoma, lyginamųjų indeksų grupės administratorius skelbtų arba teiktų lyginamajam indeksui arba, kai taikoma, lyginamųjų indeksų grupės lyginamiesiems indeksams administratoriaus naudojamos metodikos pagrindinius elementus, informaciją apie metodikos vidaus peržiūrą bei patvirtinimą, taip pat konsultacijų dėl esminių metodikos pakeitimų ir pranešimo apie tokius pakeitimus naudotojams procedūras. Šiame reglamente patikslinama informacija, kurią administratoriai turi teikti apie savo ypatingos svarbos ir svarbius lyginamuosius indeksus. Jis netaikomas administratoriams, teikiantiems tik nesvarbius lyginamuosius indeksus. Jei administratoriai teikia ir nesvarbius, ir svarbius arba ypatingos svarbos lyginamuosius indeksus, jie turėtų laikytis šio reglamento savo svarbių ir ypatingos svarbos lyginamųjų indeksų atžvilgiu. ESMA gali paskelbti nesvarbių lyginamųjų indeksų administratoriams skirtas gaires tuo pačiu klausimu;
                  
               
                     (2)
                  
                  
                     lyginamųjų indeksų metodikos labai skiriasi. Todėl šiuo reglamentu patikslintus pagrindinius elementus reikėtų skelbti ar teikti tik jei jie yra svarbūs konkrečiam lyginamajam indeksui;
                  
               
                     (3)
                  
                  
                     du pagrindiniai metodikos elementai, kuriuos reikėtų atskleisti siekiant užtikrinti ypatingos svarbos arba svarbaus lyginamojo indekso patikimumą ir tikslumą, yra pradinių duomenų, kurie reikalingi metodikai taikyti ir apskaičiavimui atlikti, minimalus kiekis ir minimali kokybė. Be to, veikimas pagal savo diskreciją nustatant lyginamuosius indeksus didina riziką, kad jais bus manipuliuojama. Todėl siekiant kuo labiau sumažinti šią manipuliavimo riziką, tarp pagrindinių savo metodikos elementų administratorius turėtų atskleisti aiškias taisykles, kurias jis nustatė dėl to, kaip ir kada galima veikti pagal savo diskreciją;
                  
               
                     (4)
                  
                  
                     kad potencialiems naudotojams būtų lengviau pasirinkti tinkamiausią lyginamąjį indeksą iš kelių lyginamųjų indeksų, kurie gali būti tinkami, jiems turėtų būti pateikta informacija, kuri jiems sudarytų sąlygas suprasti, kam įvertinti lyginamasis indeksas yra skirtas, kokie pradiniai duomenys naudojami ir kaip jie atrenkami, kas yra lyginamojo indekso sudedamosios dalys, kas dalyvauja renkant duomenis ir apskaičiuojant lyginamąjį indeksą, kada ir kokiu mastu galima veikti pagal savo diskreciją, kokie yra metodikos apribojimai ir kada ir kaip lyginamasis indeksas gali būti keičiamas;
                  
               
                     (5)
                  
                  
                     kad naudotojai ir potencialūs naudotojai turėtų pakankamai informacijos apie administratoriaus metodikos vidaus peržiūros procesą, administratorius turėtų skelbti su šiuo procesu susijusią politiką ir procedūras kartu su informacija apie dalyvaujančius organus ir nustatytas atitinkamas valdymo priemones pagal Reglamento (ES) 2016/1011 4 straipsnį;
                  
               
                     (6)
                  
                  
                     kad naudotojai ir potencialūs naudotojai suprastų, kaip administratorius konsultuosis dėl siūlomų esminių svarbaus arba ypatingos svarbos lyginamojo indekso pakeitimų, taip pat tokių pakeitimų pagrindimą, administratorius turėtų atskleisti tam tikrą informaciją, įskaitant informaciją, kaip jis vertins siūlomo pakeitimo poveikį;
                  
               
                     (7)
                  
                  
                     vadovaujantis proporcingumo principu, šiuo reglamentu vengiama užkrauti pernelyg didelę naštą svarbių (palyginti su ypatingos svarbos) lyginamųjų indeksų administratoriams leidžiant jiems nuspręsti atskleisti informaciją apie mažiau elementų arba atskleisti mažiau informacijos apie tam tikrus elementus, susijusius su jų svarbiais lyginamaisiais indeksais;
                  
               
                     (8)
                  
                  
                     šis reglamentas grindžiamas Europos vertybinių popierių ir rinkų institucijos Komisijai pateiktais techninių reguliavimo standartų projektais;
                  
               
                     (9)
                  
                  
                     Europos vertybinių popierių ir rinkų institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę;
                  
               
                     (10)
                  
                  
                     siekiant užtikrinti nuoseklumą su Deleguotuoju reglamentu, kuriuo patikslinami elgesio kodekso, kurį turi parengti duomenų teikėjų teikiamais pradiniais duomenimis grindžiamų lyginamųjų indeksų administratoriai, elementai, šio deleguotojo reglamento taikymą būtų tikslinga atidėti dviem mėnesiams,
                  
               PRIĖMĖ ŠĮ REGLAMENTĄ:
         
            1 straipsnis
            Taikymo sritis
            Šis reglamentas neapima nesvarbių lyginamųjų indeksų administratorių ir nėra jiems taikomas.
         
         
            2 straipsnis
            Ypatingos svarbos arba svarbaus lyginamojo indekso nustatymo metodikos pagrindiniai elementai
            
               1.   Informacija, kurią lyginamojo indekso arba, kai taikoma, lyginamųjų indeksų grupės administratorius turi pateikti laikydamasis Reglamento (ES) 2016/1011 13 straipsnio 1 dalies a punkte nustatyto reikalavimo, apima bent toliau nurodytus elementus, jei jie svarbūs tam lyginamajam indeksui arba lyginamųjų indeksų grupei arba jiems nustatyti naudojamiems pradiniams duomenims:
               
                           a)
                        
                        
                           lyginamojo indekso arba lyginamųjų indeksų grupės ir rinkos ar ekonomikos realijos, kuriai įvertinti jie yra skirti, apibrėžtį ir aprašą;
                        
                     
                           b)
                        
                        
                           lyginamojo indekso arba lyginamųjų indeksų grupės valiutą arba kitą matavimo vienetą;
                        
                     
                           c)
                        
                        
                           kriterijus, kuriuos administratorius naudoja atrinkdamas pradinių duomenų, naudojamų lyginamajam indeksui arba lyginamųjų indeksų grupei nustatyti, šaltinius;
                        
                     
                           d)
                        
                        
                           pradinių duomenų, naudojamų lyginamajam indeksui arba lyginamųjų indeksų grupei nustatyti, rūšis ir kiekvienai rūšiai teikiamą prioritetą;
                        
                     
                           e)
                        
                        
                           duomenų teikėjų grupių sudėtį ir kriterijus, naudojamus tinkamumui būti tokios grupės nariu nustatyti;
                        
                     
                           f)
                        
                        
                           lyginamojo indekso arba lyginamųjų indeksų grupės sudedamųjų dalių aprašą ir jų atrankos bei svarbos nustatymo kriterijus;
                        
                     
                           g)
                        
                        
                           minimalius likvidumo reikalavimus, taikomus lyginamojo indekso arba lyginamųjų indeksų grupės sudedamosioms dalims;
                        
                     
                           h)
                        
                        
                           minimalius reikalavimus dėl pradinių duomenų, naudojamų lyginamajam indeksui ar lyginamųjų indeksų grupei nustatyti, kiekio ir minimalius tokių pradinių duomenų kokybės standartus;
                        
                     
                           i)
                        
                        
                           aiškias taisykles, kuriose nurodoma, kaip ir kada nustatant lyginamąjį indeksą arba lyginamųjų indeksų grupę gali būti veikiama pagal savo diskreciją;
                        
                     
                           j)
                        
                        
                           ar lyginamasis indeksas arba lyginamųjų indeksų grupė atsižvelgia į savo sudedamųjų dalių mokamų dividendų arba atkarpų reinvestavimą;
                        
                     
                           k)
                        
                        
                           jei metodiką galima periodiškai keisti siekiant užtikrinti, kad lyginamasis indeksas arba lyginamųjų indeksų grupė tebeatspindėtų atitinkamą rinką arba ekonomikos realiją:
                           
                                       i)
                                    
                                    
                                       kriterijus, pagal kuriuos nustatoma, kada toks pakeitimas būtinas;
                                    
                                 
                                       ii)
                                    
                                    
                                       kriterijus, pagal kuriuos nustatomas tokio pakeitimo dažnumas;
                                    
                                 
                                       iii)
                                    
                                    
                                       kriterijus, pagal kuriuos atliekant tokį pakeitimą iš naujo suderinamos lyginamojo indekso arba lyginamųjų indeksų grupės sudedamosios dalys;
                                    
                                 
                     
                           l)
                        
                        
                           galimus metodikos apribojimus ir informaciją apie metodiką, kuri turi būti naudojama išskirtinėmis aplinkybėmis, įskaitant rinkos nelikvidumą arba nepalankiausių sąlygų laikotarpius arba laikotarpius, kai sandorių duomenų šaltinių gali nepakakti, jie gali būti netikslūs ar nepatikimi;
                        
                     
                           m)
                        
                        
                           trečiųjų asmenų, dalyvaujančių renkant duomenis lyginamajam indeksui arba lyginamųjų indeksų grupei arba apskaičiuojant ar platinant lyginamąjį indeksą arba lyginamųjų indeksų grupę, vaidmenų aprašą;
                        
                     
                           n)
                        
                        
                           lyginamojo indekso duomenų ekstrapoliacijos ir interpoliacijos modelį ar metodą.
                        
                     
            
               2.   Administratoriai gali pasirinkti 1 dalies m ir n punktuose nurodytą informaciją skelbti arba teikti tik apie savo ypatingos svarbos lyginamuosius indeksus.
            
         
         
            3 straipsnis
            Su metodikos vidaus peržiūra ir patvirtinimu susijusi informacija
            
               1.   Informacija, kurią lyginamojo indekso arba, kai taikoma, lyginamųjų indeksų grupės administratorius turi pateikti laikydamasis Reglamento (ES) 2016/1011 13 straipsnio 1 dalies b punkte nustatyto reikalavimo, apima bent:
               
                           a)
                        
                        
                           su metodikos vidaus peržiūra ir patvirtinimu susijusią politiką ir procedūras;
                        
                     
                           b)
                        
                        
                           su konkrečiais įvykiais, dėl kurių gali būti atliekama vidaus peržiūra, susijusią informaciją, įskaitant informaciją, susijusią su mechanizmais, kuriuos administratorius naudoja siekdamas nustatyti, ar metodika yra atsekama ir patikrinama;
                        
                     
                           c)
                        
                        
                           administratoriaus organizacinei struktūrai priklausančius organus ar funkcijas atliekančius asmenis, dalyvaujančius peržiūrint ir tvirtinant metodiką;
                        
                     
                           d)
                        
                        
                           vaidmenis, kuriuos atlieka asmenys, dalyvaujantys peržiūrint ar tvirtinant metodiką;
                        
                     
                           e)
                        
                        
                           procedūros, pagal kurią skiriami ir atšaukiami asmenys, dalyvaujantys peržiūrint ar tvirtinant metodiką, aprašą.
                        
                     
            
               2.   Administratoriai gali pasirinkti 1 dalies d ir e punktuose nurodytą informaciją skelbti arba teikti tik apie savo ypatingos svarbos lyginamuosius indeksus.
            
         
         
            4 straipsnis
            Esminiai metodikos pakeitimai
            
               1.   Informacija, kurią lyginamojo indekso arba, kai taikoma, lyginamųjų indeksų grupės administratorius turi pateikti laikydamasi Reglamento (ES) 2016/1011 13 straipsnio 1 dalies c punkte ir 2 dalyje nustatyto reikalavimo, apima bent:
               
                           a)
                        
                        
                           informacijos, kurią administratorius turi atskleisti kiekvienų konsultacijų pradžioje, įskaitant reikalavimą atskleisti pagrindinius metodikos elementus, kuriems, jo nuomone, siūlomas esminis pakeitimas turėtų poveikio, aprašą;
                        
                     
                           b)
                        
                        
                           standartinį administratoriaus konsultacijoms skiriamą laikotarpį;
                        
                     
                           c)
                        
                        
                           aplinkybes, kuriomis konsultacijos gali būti surengtos per trumpesnį laikotarpį, ir procedūrų, kurių reikia laikytis konsultacijas rengiant per trumpesnį laikotarpį, aprašą.
                        
                     
            
               2.   Pagrindimas, kurį administratorius turi pateikti laikydamasis Reglamento (ES) 2016/1011 13 straipsnio 1 dalies c punkte nustatyto reikalavimo, be kita ko, apima informaciją, ar lyginamojo indekso arba lyginamųjų indeksų grupės reprezentatyvumui ir tinkamumui susieti su finansinėmis priemonėmis bei sutartimis kiltų rizika, jei siūlomas esminis pakeitimas nebūtų padarytas.
            
         
         
            5 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).